魯恭王祠
作者：徐積
朝代：宋

paragraphs: 帝子非無賢，孰有恭王者。
脫身辭漢儲，一芥視天下。
勇故不失義，智故不失幾。
身既脫諸險，德亦潜其輝。
羣姦非無目，渾渾無罅窺。
陰謀不得奮，佞舌不得施。
以此終其身，萬世不可非。
初王受漢封，奉詔實都魯。
如何千載後，廟貌在東楚。
豈非王之賜，生嘗及茲土。
所以淮上人，世世作神宇。
然而鬼神道，不可接形聲。
所感唯以德，所通唯以誠。
去年冬不雪，江淮非一城。
人心誰無戚，蔡守最不寧。
守乃款王祠，俯伏祈於廷。
其日臘且盡，其夕大雪零。
前驅方入郭，後乘猶在坰。
田者歡於野，途者歡於行。
如饑哺斯食，如疾醫斯平。
驕陽遁無迹，和氣來有形。
因知王之心，雖歿不變更。
好誠而樂義，凜凜如平生。
一禱輒已應，爲賜良不輕。
侯拜神之貺，民歌侯之明。